Gara poetica 
Oliena (1952)

Poetas:
Barore Tucone (Buddusò) – Remundu Piras (Villanova Monteleone) 

Temi:
1° tema:  Atene e Roma
2° tema: 

Piras 
Iscùltami Pacìficu e aferra 
su tema chi 'enit como comintzadu; 
a mie a cantare m'ana dadu 
de s'Europa antiga una Perra; 
in cuddu tema j'aimis lotadu, 
e como nos an dadu un'A, un'ERRA; 
s'ERRA est mia e cheret narrer Roma 
chi a sa pala mia est grande soma. 
Tucone 
Tando che amus cantadu sa crema 
de cussu primu tema chi amus fatu; 
daghi amus conclusu su sistema 
acconde un'aterunu tantu adatu 
e a mie bessidu mi est pro tema 
un'A, chi tiat cherrer narrer «'atu»; 
però si naro «'atu», non lu crêne 
e invece de «'atu», naro «Atene». 
Piras 
Roma est una tzitade divina 
de su Mediterràneu padrona; 
naschida est in-d-una bella zona 
in d-unu centru 'e sa terra latina; 
at tentu veramente sa corona 
de s'Europa intrea est sa reina; 
antigu ponte fit de potestade 
in nobilesa e in civilidade. 
Tucone 
Atene ch'est in-d-una zona anzena 
ma però est fundada da' unu deu; 
cantu s'istòria de issa est piena 
altzet a d-ogni mente su recreu; 
issa at vividu tranchiglia e serena 
e cunfinante a su bell'Aureu; 
non s'ischit cand'est 'istada fundada, 
s'ischit solu chi s'est immortalada. 
Piras 
Custa divina fiza de su Làtziu 
naran chi Troja li têt esser mama; 
posca chi l'an derruta a fogu e lama 
e chi nd'an sos Ellenos fatu istràtziu; 
tando sa zente andat in s'ispàtziu 
e fin in chirca de gloria e fama; 
de sos primatos nde 'àtin sa froma 
firman in Làtziu e forman a Roma. 
Tucone 
Giove giamat a S'Olimpu divinu 
deos e deas a su parlamentu, 
ca at de narrer ch'in custu terrinu 
an de bi piatzare fundamentu; 
onzunu 'oghet sa proa continu 
deos e deas s'issoro portentu: 
e dimustret sa sua potestade 
pro dare lumen a custa tzitade. 
Piras 
Roma dae cussu tempus lontanu, 
apenas s'est pesada linda ereta, 
at su fiumen a portada 'e manu, 
chi bi est s'unda serpegiante e neta; 
e li dan unu nùmen 'e profeta 
chi est Tiberis, su deus paganu; 
prosighinde in s'antigu costùmene 
adoraian pro deu unu fiùmene. 
Tucone 
Giove at beneitu su terrinu, 
sos divinos bessin a balentia 
pro fagher custu lùmen genuinu 
e crèschere s'ativa fantasia; 
Netunu inventat su caddu marinu, 
Atena invece at criadu s'olia; 
cunfirmat ch'at criadu piùs bene 
pro cussu tenet su nùmen d'Atene. 
Piras 
Ròmolo e Remo fin sos fundadores 
consultos sos arùspices in pêse, 
accò dae mesanote a sas trese 
ponen tantos puzones boladores; 
a Romolo 'oladu an dòighi astores 
invece a Remo nd'an boladu sese; 
cando Ròmolo at postu cussa soma 
si cheret mere e ponet nome a Roma. 
Tucone 
Accò sos prìmos suos abitantes 
chi naschen in Atene virtuosos 
e si faghen abistos dominantes, 
si faghen ricos e ispiritosos; 
a totu sos fenomenos cuntemplantes 
s'adatan a chircare premurosos: 
in sas mentes alteras ogni die 
e ogni arte an inventadu inie. 
Piras 
Ròmolo apenas padronu est 'istadu, 
si format un'intrea tziviltade 
subitamente leat un'aradu 
e tratzat su pianu 'e sa tzitade; 
e-i su sulcu eternu at tratzadu 
de sa nàschida sua e nobiltade: 
e tratzadu su sulcu at nadu gai: 
sulcu profundu, non cancellas mai! 
Tucone 
A custa prima greca riunione 
aian totu profundu intelletu; 
si an fatu una religione 
e formadu unu bellu dialetu; 
resultat un'eternu campione 
ca curregidu an dogni difetu, 
mama 'e tantas limbas europeas 
creatrice de totu sas bideas. 
Piras 
Apena edificadu an sas divinas 
costruziones a manca e a dresta, 
pòveros incontrèndesi 'e femìnas 
ca fit unu desertu, una foresta; 
si ponen tando a fagher una festa 
e-a inie 'enzesin sas Sabinas: 
faghen sos ballos e si nde las furan 
e da' issas isposas si procuran. 
Tucone 
T'ammentas de Atene astutziosa 
essende rafinende sos talentos; 
analizende 'e natura ogni cosa 
nominadu at trintaduos bentos; 
naran su mundu fatu a nebulosa 
divisu l'an in bator elementos; 
inie sos ispertos e sintzeros 
isfrutan de natura sos misteros. 
Piras 
Apenas chi sas fèminas an tentu 
accò creschet e benit populosa; 
tando cominzat su cumbatimentu 
cun s'arte militare virtuosa; 
accò chi Roma in continu aumentu 
dòminat zente, terra e ogni cosa; 
paret ch'in artifitzios s'ispargat 
e-a d-ogn'ala su cunfine allargat. 
Tucone 
Paret chi tenzat distinta natura 
sa zente ateniesa in vigoria; 
si an fatu una pròpria architetura 
mùsica an cumpostu e poeisa; 
si connoschen sos mastros de figura 
sos architetos puru foravia; 
insumma, in sa tzitade est cumpresa 
cantu in su mundu s'agatat de bellesa. 
Piras 
Bido in tzítade sa lughe d'Andrea 
chi ch'est inie su ch'at fatu imbrogliu; 
accò chi li 'enzeit sa bidea 
e fràigan su grande Campidogliu; 
passat in Roma Giustìssia che dea 
de sa tzitade su perenne orgogliu; 
sas bonas lezes an bogadu fora 
chi finas nois, tenimus ancora. 
Tucone 
Atene at inventadu sas Preturas, 
e inventadu at sas Cunciliasciones, 
sos Tribunales chin sas istruturas; 
sun oradores sas menzus persones 
e chin pagu aviu de agiunturas 
risoltu an sas mazores chistiones; 
fatu an sas lezes in totu adatadas 
chi si sun in su mundu propagadas. 
Piras 
Benit Porsenna unu re furisteri 
e a Roma agiummai isse invadeit; 
tando Mùzio Scèvola b'andeit 
pro 'ochire su re meraviglieri; 
però su colpu 'e catza isbaglieit 
e che ponet sa manu in su brajeri; 
b'at coragiu e ànimu 'e leone 
e-i sa manu si faghet a carvone. 
Tucone 
Cantu inventeit in filosofia 
su prús antigu chi si at connotu, 
fit Sòcrate ch'abertu at cussa via 
chi su còmpitu ch'at istèrridu , est notu; 
sa sua piùs mazore teoria 
est s'òmine a connoscher iss'etotu; 
si at su problema postu adatu 
e-i su restu a isse ponet fatu. 
Piras 
S'idet calare Brenno dae su monte 
pro invader a Roma cun turmentu; 
e Oràtziu l'obligat in su ponte, 
si ponet solu cun tantu ardimentu; 
at sas armas in manu e parat fronte, 
unu nd'afrontat unu regimentu; 
est bisonzu chi l'idas e lu proes 
chi Roma est sa mama 'e sos eroes. 
Tucone 
Sòcrate est istadu avelenadu 
l'an dadu sa cicuta velenosa; 
ma s'idet puru chi l'an oltragiadu 
c'an connotu una mente valorosa ; 
accò chi a crepacoro tando at nadu: 
S'òmine est sa Mesura de ogni cosa! 
E in filosofia nd'est emersu 
e da' issu analizan s'universu. 
Piras 
Brenno famosu isteit e arziliu 
e cheret oro pro fagher retiru; 
ca sa bilantza est falsa pro ammiru 
e subra sa bilanza b'est s'istillu; 
tando de Roma su grande Camillu, 
narat a totu, e contra a su vampiru 
armat sos frades cun àteru coro, 
nende: Gherra cun ferru e lassa s'oro? 
Tucone 
Pitàgora su gèniu profundu 
ch'at inventadu a immaginasciones 
totugantas sas operatziones 
ch'invasu at totu cantu su mundu; 
totu a base de numeratziones 
e nde chirchemus àteru segundu; 
est in sos suos còmpitos sovrana 
istruinde sa zente italiana. 
Piras 
Dagh'est de tantos logos invasore, 
bennidu est soprafatu a cust'Istadu;
chi mandeit de Roma su Senadu 
sos suos invioiàbiles litores; 
e l'agatan cun boes e aradu 
su capu 'e sos romanos gherradores; 
lassat sos boes e curret cun glòria 
Cincinnato e alanzat sa vitòria. 
Tucone 
Poi 'e totu cussos est Platone 
ch'abertu at vista a su mundu ideale; 
che nd'atit a sa sua letzione 
finas Roma totu in generale; 
at custu grande mastru e campione 
ogni grande Eroe e Generale; 
no at àteru apogiu e si amparat 
e da' issu s'educat e s'imparat. 
Piras 
Roma de sas tzitades europeas 
est sa chi tenet de pius merìtos; 
issa at propagadu sas bideas 
subra de lezes suas e diritos; 
issa at catzadu sas monzas e deas 
e at tzivilizadu in tantos sitos; 
cun s'architetura e cun pontes, 
cun istradones perforende rnontes. 
Tucone 
A torrare a filosòfica sèdia 
cantos issos sun totu in cumpagnia; 
in Atene fundan sa poesia 
fatu an sa bucòlica cummèdia; 
e consultadu ana s'energia 
fatu an s'èpica e-i sa tragèdia: 
e ancora an fatu sa grammàtica 
totugantu an issos postu in pràtica. 
Piras 
Roma daghi at difesu su diritu 
ca persuasu an in paghe e gherra, 
lean sas armas, dòminan sa terra 
e lezes e costumes an iscritu; 
alzat da-e s'istretu 'e Gibilterra 
finas a sas piramides d'Egitu; 
si che setzin de sa vitòria in gropa 
sa prima dominante de s'Europa. 
Tucone 
Eo pensende Atene, tantu godo 
chi parzo de torrare in gioventura; 
sa poesia 'e s'antigu Esiòdo 
chi dedicheit a s'agricoltura; 
at nadu: Agricoltore, eo ti lodo 
comente èssere in semenadura, 
dadu t'at sa natura totugantas 
piùs varias semenzas e piantas. 
Piras 
Sas letziones da-e su Pasùbiu 
partin cun binchidora frenesia 
e naran: sa vitòria est sa mia! 
Gherran chena tintinnu e chena dùbiu; 
in sos confines de sa Romania 
ti an fatu su ponte in su Danùbiu; 
e cussa zona la dòminat totu 
padrona est de su mundu connotu! 
Tucone 
Eo in cussu versu lu numèro 
ch'est de totu su mundu sa ventana; 
poi de Esiòdo e de Omero 
ch'at descritu sa Gherra Troiana, 
onz'àteru poeta cunsidero 
ma custa est cummèdia soberana: 
totu sos sentimentos de su sinu 
mustrat de cussa gherr'in su terrinu. 
Piras 
Pro illustrare sa tzitade dea 
amus unu cantore poderosu; 
Virgìliu romanu virtuosu 
su ch'at cantadu su famosu Enea; 
già la 'ides de s'òmine s'idea 
su valore e coragiu portentosu; 
s'arte, sa poesia in issu bundat 
e un'època noa issu nde fundat. 
Tucone 
Eo connosco su grecu inventore 
chi at custas notìssias difusas; 
nùmenasi Apollo condutore 
de Giove fizu cun sas noe Musas; 
inue est totugantu su primore 
ue sunu sas Gràssias inclusas; 
ue b'at mentovadu sas Sirenas 
a lumen tentu bellas e amenas. 
Piras 
Nara, chie descriet sa tempesta 
piùs bene 'e Virgìliu immortale? 
Chie intonat mèritu morale 
in sas gràssias suas e in festa, 
in su amenu càntigu immortale 
càntigu a su sonu 'e sa foresta: 
e b'est de su pastore su monòlogo 
s'astru de su poeta su teòlogo. 
Tucone 
Pro cantu pastorale est cantu meu 
pro chi da' Grecos l'ana postu manu; 
e in sa Magna Grecia de unu deu 
l'ana difusu cussu bonu arcanu; 
unu poeta, giamadu Tirteu, 
prima 'e Cristos, fìt Sicilianu; 
aiat in Sicìlia domicìliu 
a dopia rejone de Virgìliu. 
Piras 
A Virgìliu làssalu in sa coa 
e-i sas musas ch'an fat'acuistos 
e pensa chi dae prima 'e nascher Cristos 
afaca a profetas dadú at proa 
cand'at nadu cun versos canoristos 
chi fit tempus chi s'era si rinnoa: 
chena narrer chi at profetizadu 
e chi bi l'at su tempus trasformadu. 
Tucone 
Virgìliu fit solu setant'annos 
nàschidu da-e prima 'e su Messia; 
ma Tirteu prús de seschentos annos 
ch'at ispartu sa sua poesia; 
de su tempus futuru sos ingannos 
s'Iscola Istòica lu at postu a ghia; 
e sì Virgìliu at cussu registradu 
da-e cussu filòsofu at copiadu! 
Piras 
Virgìliu su mere, su profeta, 
est s'artista profundu e umanista; 
issu tantos misteros at in vista 
issu est su mastru de s'arte perfeta; 
su ch'at bidu printzìpiu e pianeta 
de Roma sa futura concuista 
chi teviat leare a Ipocrene 
totu su mundu e b'est cumpresu Atene. 
Tucone 
A l'ischis sa funtana de Ipocrene 
l'at fata a calche su caddu Pegàsu 
e-d-est inventzione de Atene 
su cantaralzu sou 'e su Parnasu: 
ancora d'Elicona, rifleti 'ene, 
totu sas musas ch'an totue evasu; 
issas nd'ana su nùmen de diritu 
e d-ognuna at su còmpitu infínitu. 
Piras 
Istòricos poetas in latinu 
cantan de gherra cun arte e finesa; 
prima sa nobiltade 'e su terrinu 
che induet su pòpulu a s'impresa 
de sa conchista, e tando at su divinu 
coragiu 'e s'inaltzare in fieresa; 
e da-e cussu sos gherreris suos 
ana chircadu sos terrinos tuos. 
Tucone 
Già b'amus a torrare a sos monarcas 
a bider sos iscetros e coronas; 
an postu cussos Grecos in sas barcas 
e invasu ti an totu sas zonas; 
sos chi an fíguradu sas Gorgonas 
ti ana inventadu -sas tres Parcas; 
an iscritu su venturu destinu: 
godire su ch'est suta su terrinu. 
Piras 
Cussas sun inventivas totu malas 
de brulla e bufonia, ma de badas; 
at Roma àtera cosa, àteras galas 
chi bene positivu sun 'istadas; 
tue tenias barcas pienadas 
Roma invece conchistat cun sas alas; 
pro no ch'andare in sa gherrera zona 
e pro restare sempre in Roma 'ona. 
Tucone 
A Roma no la antes ne turmentes 
mancari cun sos bellos patacones; 
e sas lezes de su tempus presente 
nde sun bènnidas da' grecas persones; 
b'aiat puru sete Sapientes 
chi modernadu an sas natziones 
e nd'este a d-ognunu intradu in coro 
s'infallìbile leze sacra issoro. 
Piras 
Sos Sapientes tuos fronte a mie 
sun zentighedda 'e pagu cunsideru; 
no sunu che-i cuddos chi s'Imperu 
an fatu pro ti dominare a tie; 
e poi cando an bidu sa die 
de leze giusta e òrdine austeru 
in totu s'universu t'an difusu 
'ue a totu sa zente fit in usu. 
Tucone 
Su die ch'as a tenner sa rejone 
deo m'ap'a catzare su bonete; 
però rifleti, s'antìgu Chilone 
chi custu fit unu 'e cuddos sete, 
Perìandro, Cleòbulo e Solone 
e Biante e Pitaco cun Talete; 
custos sì chi si còntana portentos 
e mai si cancellan sos talentos. 
Piras 
Sa sapiente e dota persone 
de glòria l'ammito chi la frezes; 
però fìnas de fronte a Cicerone 
custos tuos fin òmines erezes; 
Roma at tentu pìùs bellas lezes, 
sas lezes de sa dominatzione; 
las at difusas e totu at dispostu, 
sas lezés tuas a un'ala at postu. 
Tucone 
Tue mi ses bantende a Cicerone 
ca fit grand'oradore 'e valentia 
e Marco Tullio umpare a Dione 
elocuènsia pura e poesia; 
ma sa retòrica a perfetzione 
l'at imparadu su grecu Tisìa; 
totu a bassu su tou Romanu, 
est de sos Gregos ùmile iscolanu! 
Piras 
Accò sa salda lama de Uria 
chi deo pro ridìculu la leo; 
ma Roma at de diritu s'energia 
a forza cando cherzo mil'ímpreo; 
no as a narrer ch'in s'istrategia 
as superadu a Màrio e Pompeo? 
Tentu as sas teòricas butegas 
ma nara sì o no as istrategas. 
Tucone 
Ello proite mi leas in giru 
a mi narrer chi so inferiore; 
osserva chi Atene at sacru ammiru 
chi ch'est altzada in s'Asia Minore; 
da-e Pèrsia leadu ch'at a Ciru, 
in Africa b'at totu unu setore; 
e populadu at sa Greca Magna 
de Itàlia, Frantza e de Ispagna. 
Piras 
Ai cussos iscultzos Persianos 
an binchidu una olta sa disputa; 
m'apenas sun bennidos sos Romanos 
pòvera Grecia, comente l'an giuta! 
Cando agatadu an sos Ispartanos 
de su domìniu 'e Roma andan a suta; 
da-e sas rivas de sa zente Iònia 
diventada est de Roma una colònia! 
Tucone 
Ap'imparadu a narrer babbu e mama 
est roba mia sa limba, finas, tasta; 
siat in alfabeto o in programa 
est roba greca e ti naro basta; 
infatis finas s'alfabeto trama 
dae Atene at leadu sa pasta 
e da-e s'alfa finas a sa fine 
est totu fatu dae su grecu omìne. 
Piras 
S'alfabeto chi tenes est mischinu 
eo lu riformesi a sinnu sanu; 
l'apo fatu in vocàbulu latinu 
pro l'aer deo a portada 'e manu; 
apo su calendàriu romanu 
ch'ancor'est biu in totu su terrinu; 
su mundu sind'est bènnidu cun megus 
e-a tie ti at lassadu assegus. 
Tucone 
Un'arrogànsia cun faeddu carcu 
no nde cancellat cuntzetos ne suntos; 
totu s'istruin da' su meu imbarcu 
chi at sos sensos e usos agiuntos; 
osserva s'est su meu Aristarcu 
ch'at inventadu vìrgolas e puntos; 
chin sos acentos a d-ogni eretu 
issos l'an e non tue su profetu. 
Piras 
Tue as de sos puntos sa cucagna 
e-a sos puntos pero ses restadu; 
'eo invece m'apo acuistadu 
de glòria sa fama piùs magna; 
mira a Giùlio Cèsare ch'at dadu 
lughe a s'Europa e Gran Bretagna 
e dominadu at unu mundu intreu, 
tue no as Imperu che-i su meu. 
Tucone 
Faghe una cosa, s'Imperu covreca 
so istracu 'e t'esser iscurtende; 
rifleti semper chi ses imparende 
da-e sa limba mia chi est sa greca; 
a su sordadu li pagan sa deca 
li naran deca, in grecu faeddende; 
coment'e deca su grecu l'imparas 
e lògica ch'est grecu no lu naras! 
Piras 
Deo naro ch'as neghe adiritura 
tue ses cun sa limba serpentina; 
deo apo una limba chi est latina 
difusa in d-onzi terra a dismisura; 
sa limba tua est limba miserina 
de Grecia ti an serradu ogni cresura; 
de cantu est iscritu sacru e bellu 
est de sa limba mia su modellu. 
Tucone 
Ello proite naras telegrama, 
a bisu pagu l'ischis ch'est su meu; 
e cando tue naras etograma 
da' sa Grecia est bènnidu a recreu; 
e naras già l'ischis chilograma 
cussu no t'est piòpidu dae Deu; 
lu tratat sempre ogn'èsser istruidu 
faeddu chi dae Grecia nd'est bennìdu. 
Piras 
Tue las chircas custas malmurinas 
de cosas chi ti cheres profitare; 
ma nara, libros sacros e dotrinas 
chi dignas sun de lezer in s'altare 
no sun iscritas in eras latinas 
peràuìas chi sun un'esemplare; 
e totu, sa dotrina de Gesusu 
in sacra limba mia s'est difusu. 
Tucone 
A sa zega a sa zega ti preferes 
s'insigna de s'impronta mia agatas; 
mancari neghes tocat chi l'ischeres 
chi dae sa limba mia sunu fatas; 
osserva cando atiki, si lu neres, 
atiki est meu 'ènnidu dae katas; 
fatu a l'iscrier, a chie no l'ischiat, 
Kristos Kapa in Grecu si naiat. 
Piras 
Sa lege apostolica umana 
cherio ischire da-e chie ch'ada 
a bìdere poite l'an giamada 
Catòlica-Apostòlica-Romana; 
poite est oe tantu venerada 
e aterradu at sa lege pagana 
de ogni religione e idioma 
ca sa sacra origine est de Roma. 
Tucone 
Mira chi faghes bene si suspendes 
permiti s'atza, chi su giustu nìas; 
'eo non ceo in su chi bi pretendes 
pro chi sun giustas sentènsias mias; 
Kyrie Eleison narrer intendes 
cando cantas sas santas litanias; 
ma est su veru Deus de amore 
ca Kyrie cheret narrer «O Signore». 
Piras 
Tue cheres su Cristeleisò 
e ti do unu bìculu 'e mercede; 
deo tota sa dutrina ti do 
Roma de Grecos veros est erede; 
in Roma Santu Pedru ti lu pró 
de su Summu Pontìfice at sa sede; 
tue lezes no as che-i sa mia 
tue su Kyrie bi tenes ebbia! 
Tucone 
A Santu Pedru tenedilu a proste 
tantu est dispensadu ja l'ischias; 
e Pàulu de Tarsu chi l'acoste 
pro chi apat leadu cussas vias 
e cando intendes narrer Pentecoste 
no t'abizas sun peràulas mias; 
custu Pente ti lu fato cumparrer 
mira chi sun chimbanta cheret narrer. 
Piras 
Tue bene cun sa limba ti frobis 
cun calchi frasighedda chi an contadu, 
do in sa limba mia Pacem vobis; 
no isco si ti ses asseguradu 
chi est unu latinu meditadu 
ancora su solenne Ora pro nobis; 
tue ch'as solu calchi cuscugìa 
pero sa religione est tota mia. 
Tucone 
Tue a sa religione ti afibia 
chi no est roba tua, est de Deu; 
pero prima 'e t'astringher cussa tibia 
b'est 'istadu su dialetu meu; 
su Grecu fatu in su limbazu ebreu 
est peràula mia a narrer Bibia; 
cando faeddas de biblioteca 
teves ischire ch'est in limba greca. 
Piras 
Bìbia est límba greca et est ebreu 
ja chi mi as custu solu lassadu; 
ma Roma est cudda ch'at ereditadu 
peràulas e màssimas de Deu; 
e finamentas issu at esaltadu 
pro sede sua su terrinu meu; 
e da-e Roma partit ogni cosa 
sa religione sacra e luminosa. 
Tucone 
Ti pones fatza ma no ses acanta 
proite no ses capu 'e sa partida; 
ischis chi fini sos Grecos setanta 
ch'an sa Bìbia Ebrea traduida; 
prima fin issos poi l'an agianta, 
ello in Roma l'ana decidida!
in Roma l'asa e ti la mantene 
ma pero nd'est bennìda dae Atene. 
Piras 
Grecos Ebreos sa Bìbia an iscritu 
e da' issos dapoi si est difusa; 
l'at tradota onzunu che peritu 
si at cantadu de prosa o de musa; 
pero Roma nd'at tentu su merìtu 
chi sa sacra dotrina l'at inclusa; 
l'at tenta pretziosa e nd'est erede 
inie sa dotrina at sacra sede. 
Tucone 
Simmai at sa dotrina pagana 
chi totu fit invenzione mia; 
como at sa dotrina cristiana 
ma 'ennida da' un'àtera genia; 
sa chi asa mantene frisca e sana 
pro chi fundada sil'at issa ebbia; 
e tue no ses bonu e lu riproa, 
semper a paragone la mentoa. 
Piras 
Poveritu, s'in cara ti lu 'eto: 
no ses, ne cristìanu ne paganu; 
adoras religione 'e Maometo 
como tue ses unu Musulmanu; 
e carchi patriarca piùs lontanu 
in tempu 'e sos Ebreos ti l'atzeto; 
pero 'eo so sacru e apo achistos 
ca tenzo su Vicàriu de Cristos. 
Tucone 
A Maometo l'adoran in Turchia 
ma de Grecia a it'est chi nde naras? 
Sos Gregos tenen sas virtudes raras 
an iscientzias de ogni zenia; 
e da-e sos divinos si nd'imparas 
finamentas in s'arte 'e sa magia; 
inue ti nde servis oe in die 
teves ischire est bènnida da' inie. 
Piras 
Da-e Babele est bènnida a puntinu 
poi chel'at sighidu in cussa via; 
nara, si tue cun sa gherra mia, 
che-i s'istadu itàlicu latinu, 
tenes unu Tomasu d'Aquinu 
ch'est tantu àbile in teologia; 
discoidadu at sos antigos pecos 
e beneminde 'e pensadores grecos. 
Tucone 
Ello si tue as sa teologia 
tantu ti cheres dare sa rejone; 
no est bennìda da' sa filosofia 
de Aristòtele chi est Macedone? 
Sa Macedònia puru fit sa mia 
ca vasta fìt sa dominazione. 
A lu 'ides chi nde ses iscolanu 
imparas dae su mastru ch'est sovranu. 
Piras 
Platone e Aristòtele est 'istadu 
ch'at pensadu su tou catechismu 
e at in cussu tempus comintzadu 
cun su sou míschinu dualismu; 
inue totugantu est toilismu 
poi su carru si l'est arenadu; 
no est motivu ma nde so certu 
finas su chelu deo t'apo abertu. 
Tucone 
Calma collega, e làssala cuss'ira 
a pag'a pagu analizamus totu; 
si b'est su fundu saldu osserva e mira 
t'at a tocare e ammiter in votu; 
ch'est arrivadu a su motore in motu 
est totu cosa mia e lu ammira: 
sa mente piùs alta e piùs perfeta 
tocadu at ogni cima e ogni veta! 
Piras 
Custos filosòficos Grecianos 
pro coglionella tua ja los leo 
ca pensaian sos regnos sovranos; 
format s'astronomia Tolomeo 
benit s'Italianu Galileo 
ch'at onoradu sos italianos; 
daghi s'astronomia an postu in tudda 
su nadu issoro no balet a nudda. 
Tucone 
Unu diciu ch'at nadu Tolomeo 
daghi at nadu sa terra chi moviat, 
est nadu da' sos Gregos naro deo 
ca finas Telemàco lu naraiat 
e nd'est de su sistema 'e Galileo 
e nde fít Galileo su ch'ischiat; 
cussa ja ti la torro a repitire 
como rifleti ja podes ischire. 
Piras 
Innanti onzi antigu a chelu mirat 
'idende de sos astros ogni mole; 
infatis creden chi giret su sole 
e girende ogn'astru si nde tirat; 
ma Galileo at finas cussa prole, 
at iscobertu chi sa terra girat; 
accò unu sugetu consultadu 
ch'unu sistema at rivoluzionadu. 
Tucone 
Cussu narrer lu tés a sos erèticos 
chi a l'ischire nde sun pagu pràticos; 
ma no as sos ispìritos profèticos 
chi an tocadu totu cussos tàticos; 
cant'istòricos chi fín e patèticos 
sos periteos e-i sos analìticos; 
ognunu at 'ideadu ja si mirat 
an afirmadu chi sa terra girat. 
Piras 
Nara proite finas sos Ebreos 
nelzesin chi su sole an già frimadu 
cando sos tuos an tradotu e dadu 
sa Bibia a sos pòpulos intreos; 
proite no an sa parte iscopiadu? 
Ca comente ai cuddos fin babeos. 
Pro iscoberrer totu cun recreu 
bi cheret Galileo chi est su meu. 
Tucone 
E daghi as ischiavos e testardos 
e 'istados esseran solu sete 
mancari chi t'isculte e ti rispete 
at sempre a sos Gregos riguardos; 
cando invasu t'an sos Longobardos 
Zenone imbiesit a Narsete; 
otantaduos annos an dipesu 
e puru a Roma tua an difesu. 
Piras 
Roma ja s'est difesa da-e issa 
cun eròicos fìzos e legiones; 
ma tue ses 'istada sutamissa 
da-e cussos potentes che leones; 
e poi cun sos annos sa promissa 
bolada ja si ch'est cun sós puzones; 
da chi tota sa glòria fit molta 
a cantare de totu ti ses polta. 
Tucone 
Sa fortuna trapassat sa magagna 
e cambiat domìniu a sa zente; 
cand' 'enzein da' poi a dare lagna 
Roma tua torrada est a niente; 
parte a s'Irlanda e parte a sa Bretagna 
bi colpeit s'Imperu 'e Oriente; 
e-a ti lu narrer, ja l'as cumpresu 
chi t'ana tando sos Gregos difesu. 
Piras 
S'Imperu Orientale, sa latina 
Roma, l'at fatu e issa I'at fundada; 
tue ses de sa zente piùs meschina 
mùsica artifissiosa venerada; 
Roma da ch'at perdìdu cun s'ispada 
tando tucada s'est cun sa dotrina; 
da chi ch'est cun s'ispada ruta a fundu 
cun sa Rughe at leadu fama in mundu. 
Tucone 
Sa Rughe làssala a Deus Divinu 
chi de Roma no 'intrat in rejones; 
si calch'òpera bella che at in sinu 
tota est fata da-e gregas persones; 
medievale fit su Bizantinu 
chi ancora lassadu at atziones; 
e-i su mètodo meu de s'atza issoro 
ti est tocadu e nde faghes tesoro. 
Piras 
Ma su clero apostòlicu romanu 
semper ispartu at sas alas divinas; 
e sos missionarios lontanu 
sun inie e in terras vicinas; 
a sa tzitade de su Vaticanu 
benin sas missiones pellegrinas 
domandende perdonu a tota fua 
ma no bi 'enin a sa Grecía tua. 
Tucone 
Semper bind'at benzende a Grecia mia 
e de sos usos suos ti consola; 
sos movimentos de ogni zenia 
tocat chi los impares in iscola; 
no solu su ch'ispada at, devia, 
e tue a bortas rue a bortas bola; 
com'est bennida un'epoca contraria 
e restat una mia tributaria 
Piras 
Semper apo a esser piùs manna 
a tie e-a s'istranza nassione; 
pro cumplimentu abertu an sa janna 
e de ossu ti an dadu un'ucone; 
ma non bi sese in sa parte manna 
o chi che siat in calchi cuzone; 
ca tue semper un'ucone domandas 
e coment'andat su entu ja b'andas. 
Tucone 
Bides ch'a tie dadu t'an adossu 
ca fisti tue chi tenias culpa; 
che fist alzende e ses ruta in su fossu 
cretende 'e 'ider meda e fisi tulpa; 
a mie as dadu unu bicul'e ossu 
tue no tenes ne ossu e ne pulpa 
e-i sos ossos mios ti los miras 
mirèndelos pianghes e suspiras. 
Piras 
Deo si apo pèrdidu una gherra 
a perder e a bincher est costadu; 
ma intantu gherrende ap'isfidadu 
America, Austràlia e Inghilterra; 
e apo mesu mundu cattigadu 
e nd'apo calecunu iscutu a terra; 
finas tue ses ruta che una rana, 
ti ses salvada ca salvadu t'ana. 
Tucone 
Setzi ca ti do parte 'e sa rejone 
e puru in s'ama ti che ses contadu; 
ca 'ìnchidu sa gherra an a cumone 
chena connoscher, male aventuradu, 
ti ses a sa Germània afiancadu 
e-a su lupu mannu 'e su Giapone; 
a s'Amèrica mi so aunidu 
ca su 'e fagher 'eo l'ap'ischidu. 
Piras 
Tue fìst chieta e umiliada 
e suta suta 'enis in profundu; 
s'Itàlia fit de Giapone alleada 
e de Germània, pensabei a fundu; 
rívoluzionadu at mesu mundu 
e la timian s'itàlica ispada; 
a tie non t'at dadu mancu acontu 
ca sese roba tenta in pagu contu. 
Tucone 
De pagu contu no, e no lu nias 
tantu ischis s'arcanu e tinde cuas 
proite impròveras sas pèrdidas mias 
e no as bidu sas pèrdidas tuas? 
Tue ti 'antas solu 'e cando inchias 
e no lu cheres a narrer chi ruas; 
et 'eo puru apo pés e cabitza 
e cando isto ruta e cando ritza. 
Piras 
S'Italia no nias chi est distruta 
est binta pero mai no est doma; 
tue ses da' ognunu a befe juta 
chie ti jughet, ti jughet pro soma; 
ma semper amada e rispetada est Roma 
ca est sa lughe eterna in d-ogni gruta; 
tue ses ruza e tropu bisonzosa, 
ma in Roma ch'at semper calchi cosa. 
Tucone 
In Roma ja bi est sa lughe alluta 
e già est risplendente sa lumera; 
c'a distàntzia sa lughe ch'est giuta 
'ides sa terra, su mare, s'aèra; 
e no cheres a narrer chi est ruta 
bae e chirca, bae a frontiera; 
e pro ischire bene sas imbònias 
anda a ti visitare sas colònias. 
Piras 
Si a bortas colònias s'at perdidu 
a mie semper fama mi acumpanzat, 
che unu cando jogat atrividu 
chi oe perdet e crás lu alanzat; 
ma tue ses unu cane frundidu 
chi ti ferit ognunu chi t'aganzat; 
imbimbiliadu tue restas gai 
proite no perdes e no binches mai. 
Tucone 
Balanzos e a bortas perdimentu 
suzzedit a d-ognuna nassione; 
ca tantas vitòrias apo tentu 
e nde faghet s'istòria rejone; 
ancora so chin bonu sentimentu 
e calculada da' ogni persone; 
e m'ammitin vitòrias e prammas 
non che tue proibidu 'e sas armas.